Document ID: 32014R0737

UREDBA KOMISIJE (EU) br. 737/2014
оd 24. lipnja 2014.
o izmjeni priloga II. i III. Uredbi (EZ) br. 396/2005 Europskog parlamenta i Vijeća u pogledu maksimalnih razina ostataka za 2-fenilfenol, klormekvat, ciflufenamid, ciflutrin, dikambu, fluopikolid, flutriafol, fosetil, indoksakarb, izoprotiolan, mandipropamid, metaldehid, metkonazol, fosmet, pikloram, propizamid, piriprooksifen, saflufenacil, spinosad i trifloksistrobin u određenim proizvodima ili na njima
(Tekst značajan za EGP)
EUROPSKA KOMISIJA,
uzimajući u obzir Ugovor o funkcioniranju Europske unije,
uzimajući u obzir Uredbu (EZ) br. 396/2005 Europskog parlamenta i Vijeća od 23. veljače 2005. o maksimalnim razinama ostataka pesticida u ili na hrani i hrani za životinje biljnog i životinjskog podrijetla i o izmjeni Direktive Vijeća 91/414/EEZ (1), a posebno njezin članak 14. stavak 1. točku (a),
budući da:
(1)
Maksimalne razine ostataka (MRO-ovi) za 2-fenilfenol, indoksakarb i metkonazol utvrđene su u Prilogu II. Uredbi (EZ) br. 396/2005. MRO-ovi za klormekvat, ciflutrin, propizamid i trifloksistrobin utvrđeni su u Prilogu II. i dijelu B Priloga III. Uredbi (EZ) br. 396/2005. MRO-ovi za ciflufenamid, dikambu, fluopikolid, flutriafol, fosetil, izoprotiolan, mandipropamid, metaldehid, fosmet, pikloram, piriprooksifen i spinosad utvrđeni su u dijelu A Priloga III. Uredbi (EZ) br. 396/2005. Za saflufenacil specifični MRO-ovi nisu bili utvrđeni niti je tvar bila uvrštena u Prilog IV. navedenoj Uredbi, tako da se primjenjuje zadana vrijednost od 0,01 mg/kg utvrđena u članku 18. stavku 1. točki (b) te Uredbe.
(2)
U okviru postupka odobrenja uporabe sredstva za zaštitu bilja koje sadržava aktivnu tvar klormekvat na kruškama, žitaricama i proizvodima životinjskog podrijetla podnesen je zahtjev za izmjenu postojećih MRO-ova u skladu s člankom 6. stavkom 1. Uredbe (EZ) br. 396/2005.
(3)
U pogledu uporabe ciflufenamida takav je zahtjev podnesen za jagode i paprike. U pogledu uporabe ciflutrina takav je zahtjev podnesen za artičoke. U pogledu uporabe dikambe takav je zahtjev podnesen za začinsko bilje i biljne infuzije (listove i cvjetove). U pogledu uporabe fluopikolida takav je zahtjev podnesen za hmelj. U pogledu uporabe fosetila takav je zahtjev podnesen za kivi, krumpir i začine. U pogledu uporabe indoksakarba takav je zahtjev podnesen za grah (s mahunama) i sjeme gorušice. U pogledu uporabe mandipropamida takav je zahtjev podnesen za rajčice. U pogledu uporabe metaldehida takav je zahtjev podnesen za grah (svježi i suhi) i grašak (svježi i suhi). U pogledu uporabe metkonazola takav je zahtjev podnesen za ječam i zob. U pogledu uporabe fosmeta takav je zahtjev podnesen za agrume i jezgričavo voće. U pogledu uporabe piklorama takav je zahtjev podnesen za sjeme repice i sjeme gorušice. U pogledu uporabe propizamida takav je zahtjev podnesen za biljne infuzije (listove, cvjetove i korijenje). U pogledu uporabe spinosada takav je zahtjev podnesen za sitno voće i bobice pod brojčanom oznakom 0154000 i proizvode životinjskog podrijetla. U pogledu uporabe trifloksistrobina takav je zahtjev podnesen za hren, korijen peršina i tušt.
(4)
U skladu s člankom 6. stavcima 2. i 4. Uredbe (EZ) br. 396/2005. podnesen je zahtjev za uporabu saflufenacila na narančama, limunima, bademima, pekan orasima, jabukama, kruškama, breskvama, šljivama, trešnjama, grožđu, bananama, mangu, krumpiru, mahunarkama, kukuruzu šećercu, kukuruzu, pšenici, riži, ječmu, zobi, raži, sirku, prosu, šećernoj trski, suhom grašku, suhom grahu, soji, sjemenkama suncokreta, sjemenu pamuka i zrnju kave. Podnositelj zahtjeva tvrdi da odobrena uporaba te tvari na takvim kulturama u Latinskoj Americi, Sjedinjenim Američkim Državama i Kanadi dovodi do toga da ostaci prekoračuju MRO-ove iz Uredbe (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura.
(5)
Takvi zahtjevi podneseni su i u pogledu uporabe fluopikolida na korjenastom i gomoljastom povrću i u pogledu uporabe flutriafola na jezgričavom voću, trešnjama, breskvama i šljivama. U oba slučaja podnositelji zahtjeva tvrde da odobrena uporaba tih tvari na takvim kulturama u Sjedinjenim Američkim Državama dovodi do toga da ostaci prekoračuju MRO-ove iz Uredbe (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura. U pogledu uporabe piriprooksifena takav je zahtjev podnesen za koštuničavo voće i čaj. Podnositelj zahtjeva tvrdi da odobrena uporaba te tvari na takvim kulturama u Sjedinjenim Američkim Državama i Japanu dovodi do toga da ostaci prekoračuju MRO-ove iz Uredbe (EZ) br. 396/2005 i da su potrebni viši MRO-ovi kako bi se izbjegle trgovinske zapreke pri uvozu tih kultura.
(6)
U skladu s člankom 8. Uredbe (EZ) br. 396/2005 te su zahtjeve ocijenile dotične države članice i Komisiji dostavile izvješća o ocjenama.
(7)
Europska agencija za sigurnost hrane, dalje u tekstu: „Agencija”, ocijenila je zahtjeve i izvješća o ocjeni, posebno ispitujući opasnosti za potrošača i, prema potrebi, za životinje te je dala obrazložena mišljenja o predloženim MRO-ovima (2). Ta je mišljenja dostavila Komisiji i državama članicama te ih učinila dostupnima javnosti.
(8)
Agencija je u svojem obrazloženom mišljenju zaključila da dostavljeni podaci u pogledu uporabe fosetila na krumpiru, propizamida na korijenju biljnih infuzija, piriprooksifena na marelicama i trifloksistrobina na tuštu nisu dostatni za utvrđivanje novog MRO-a. Postojeći MRO-ovi bi stoga trebali ostati nepromijenjeni.
(9)
U pogledu uporabe spinosada na sitnom voću i bobicama Agencija je zaključila da su dostavljeni podaci dostatni za utvrđivanje novog MRO-a na temelju uporabe u zatvorenim prostorima.
(10)
U pogledu uporabe klormekvata u kruškama utvrđen je MRO do 31. srpnja 2014. kako bi se omogućio prijenos ostataka klormekvata zbog prijašnjih odobrenih uporaba na stablima krušaka. Budući da podaci o praćenju pokazuju da još postoje ostaci na razini višoj od granice određivanja (LOD), primjereno je produžiti valjanost MRO-a do stupanja na snagu uredbe o preispitivanju postojećih MRO-ova za klormekvat.
(11)
U pogledu uporabe fosetila Agencija temelji svoje obrazloženo mišljenje na primjeni definicija ostataka predloženih u okviru preispitivanja postojećih MRO-ova u skladu s člankom 12. Uredbe (EZ) br. 396/2005. Budući da druge tvari čiji se MRO-ovi trenutačno preispituju imaju zajednički metabolit s fosetilom, primjereno je ne mijenjati postojeću definiciju ostatka dok se ne završi preispitivanje tih tvari. Stoga je Komisija zahtijevala da Agencija preporuči MRO-ove u skladu s trenutačnom primjenom definicije ostatka. Agencija je preporučila da se utvrde MRO-ovi od 150 mg/kg za kivi i 400 mg/kg za začine.
(12)
U pogledu svih ostalih zahtjeva Agencija je zaključila da su svi zahtjevi s obzirom na podatke ispunjeni i da su izmjene MRO-ova koje su zatražili podnositelji zahtjeva prihvatljive u pogledu sigurnosti potrošača na temelju procjene izloženosti potrošača za 27 specifičnih europskih potrošačkih skupina. Agencija je uzela u obzir najnovije informacije o toksikološkim svojstvima tvari. Opasnost od prekoračenja prihvatljivog dnevnog unosa (PDU) ili akutne referentne doze (ARD) nije utvrđena ni pri izlaganju tim tvarima tijekom cijelog životnog vijeka konzumiranjem svih prehrambenih proizvoda koji ih mogu sadržavati ni pri kratkoročnom izlaganju zbog znatnog konzumiranja dotičnih kultura i proizvoda.
(13)
U pogledu uporabe 2-fenilfenola u agrumima utvrđeni su MRO-ovi do 30. rujna 2014. u očekivanju dostave i ocjene dvaju dodatnih ispitivanja ostataka na agrumima i valjanih ispitivanja o stabilnosti kod skladištenja. Ta ispitivanja i podaci dostavljeni su Španjolskoj, državi članici izvjestiteljici za tu tvar, u ožujku 2012. Španjolska je ocijenila te podatke i pripremila izvješće o ocjeni koje je podnijela Komisiji 18. srpnja 2012. Kako bi se omogućilo da Agencija ima dovoljno vremena da ocijeni to izvješće i da Komisija donese odluku, primjereno je produžiti valjanost tih MRO-ova do stupanja na snagu uredbe o preispitivanju postojećih MRO-ova za 2-fenilfenol.
(14)
U pogledu uporabe izoprotiolana u riži podnositelj zahtjeva morao je dostaviti ispitivanja o ponašanju izoprotiolana tijekom pečenja/vrenja državi članici koja vrši ocjenu, Agenciji i Europskoj komisiji do 31. prosinca 2013. Ti su podaci dostavljeni u roku i država članica koja vrši ocjenu i Agencija zaključile su da izmjena postojećeg MRO-a nije potrebna.
(15)
Dana 7. srpnja 2012. Komisija za Codex Alimentarius (CAC) (3) utvrdila je maksimalne razine ostataka za potrebe Codexa (CXL) za saflufenacil u jestivim klaoničkim proizvodima podrijetlom od sisavaca i sjemenu repice. Ti su CXL-ovi sigurni za potrošače u Uniji te ih je potrebno uvrstiti u Uredbu (EZ) br. 396/2005 kao MRO-ove (4).
(16)
Na temelju obrazloženih mišljenja Agencije i uzimajući u obzir čimbenike relevantne za pitanje koje se razmatra, potrebne izmjene MRO-ova ispunjavaju zahtjeve iz članka 14. stavka 2. Uredbe (EZ) br. 396/2005.
(17)
Uredbu (EZ) br. 396/2005 potrebno je stoga na odgovarajući način izmijeniti.
(18)
Mjere predviđene ovom Uredbom u skladu su s mišljenjem Stalnog odbora za prehrambeni lanac i zdravlje životinja,
DONIJELA JE OVU UREDBU:
Članak 1.
Prilozi II. i III. Uredbi (EZ) br. 396/2005 mijenjaju se u skladu s Prilogom ovoj Uredbi.
Članak 2.
Ova Uredba stupa na snagu dvadesetog dana od dana objave u Službenom listu Europske unije.
Ova je Uredba u cijelosti obvezujuća i izravno se primjenjuje u svim državama članicama.
Sastavljeno u Bruxellesu 24. lipnja 2014.

Labels: 0
3
17
6